b'\n_START_ARTICLE_\nLeonas Mulevi\xc4\x8dius\n_START_SECTION_\nBiografija\n_START_PARAGRAPH_\nDukt\xc4\x97 Jolita Mulevi\xc4\x8di\xc5\xabt\xc4\x97. 1946\xe2\x80\x931947\xc2\xa0m. studijavo Kauno universitete, 1947\xe2\x80\x931950\xc2\xa0m. ir 1953\xe2\x80\x931954\xc2\xa0m. Vilniaus universitete, 1950\xc2\xa0m. i\xc5\xa1 Vilniaus universiteto buvo pa\xc5\xa1alintas d\xc4\x97l socialin\xc4\x97s kilm\xc4\x97s\xc2\xa0\xe2\x80\x93 t\xc4\x97vas buvo agronomas, iki Antrojo pasaulinio karo administravo Kiduli\xc5\xb3 valstybin\xc4\xaf \xc5\xabk\xc4\xaf, o Leonas Mulevi\xc4\x8dius atsisak\xc4\x97 bendradarbiauti su KGB. Baig\xc4\x97 universitet\xc4\x85 1954\xc2\xa0m. 1979\xc2\xa0m. istorijos moksl\xc5\xb3 daktaras._NEWLINE_Mokytojavo Vilniaus J. Tallat Kelp\xc5\xa1os muzikos mokykloje, buvo Respublikin\xc4\x97s ekskursin\xc4\x97s\xe2\x80\x93turistin\xc4\x97s stoties Vilniuje direktoriaus pavaduotojas. 1958\xe2\x80\x931993\xc2\xa0m. Istorijos instituto (nuo 1990\xc2\xa0m. Lietuvos istorijos institutas) mokslo darbuotojas, nuo 1985\xc2\xa0m. Feodalizmo istorijos skyriaus vadovas. 1959\xe2\x80\x931991\xc2\xa0m. Vilniaus universitete d\xc4\x97st\xc4\x97 \xc5\xabkio istorij\xc4\x85; nuo 1984\xc2\xa0m. profesorius. 1988\xc2\xa0m. S\xc4\x85j\xc5\xabd\xc5\xbeio Vilniaus tarybos narys.\n_START_SECTION_\nMokslin\xc4\x97 veikla\n_START_PARAGRAPH_\nTyrim\xc5\xb3 svarbiausia sritis\xc2\xa0\xe2\x80\x93 XIX a.\xc2\xa0\xe2\x80\x93 XX a. prad\xc5\xbeios agrariniai santykiai Lietuvoje. Prane\xc5\xa1imus skait\xc4\x97 Ryt\xc5\xb3 Europos agrarin\xc4\x97s istorijos simpoziumuose; j\xc5\xb3 tekstai 1962\xe2\x80\x931984\xc2\xa0m. i\xc5\xa1spausdinti Ryt\xc5\xb3 Europos agrarin\xc4\x97s istorijos metra\xc5\xa1tyje (E\xc5\xbeegodnik po agrarnoj istorii Vosto\xc4\x8dnoj Evropy). Daug straipsni\xc5\xb3 paskelb\xc4\x97 \xe2\x80\x9eLietuvos istorijos metra\xc5\xa1tyje\xe2\x80\x9c, nuo 1980\xc2\xa0m. tvark\xc4\x97 istorijos terminijos skyri\xc5\xb3, Lietuvos TSR moksl\xc5\xb3 akademijos darb\xc5\xb3 A serijoje. Geriausi j\xc5\xb3 sudaro rinkin\xc4\xaf \xe2\x80\x9eKaimas ir dvaras Lietuvoje XIX a.\xe2\x80\x9c'